C 131/12

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 131/12)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„ΜΑΚΑΡΟΝΙΑ ΤΗΣ ΣΜΙΛΑΣ / MAKARONIA TIS SMILAS / ΜΑΚΑΡΟΝΙΑ ΤΟΥ ΣΚΛΙΝΙΤΖΙΟΥ / MAKARONIA TOU SKLINITZIOU“

EÚ č.: PGI-CY-02763 – 5.3.2021

CHOP ( ) CHZO (X)

1. Názov (názvy) CHZO

„Μακαρόνια της Σμίλας / Makaronia tis Smilas / Μακαρόνια του Σκλινιτζιού / Makaronia tou Sklinitziou“

2. Členský štát alebo tretia krajina

Cyprus

3. Opis poľnohospodárskeho výrobku alebo potraviny

3.1. Druh výrobku

Trieda 2.5. Cestoviny

3.2. Opis výrobku, na ktorý sa vzťahuje názov uvedený v bode 1

„Makaronia tis Smilas / Makaronia tou Sklinitziou“ sú typom sušených cestovín. Pri ich výrobe sa zmieša múka z tvrdej pšenice so štipkou soli a vodou, alebo sa so semolinou zmieša iný typ múky, soľ a voda. Takisto sa ako surovina môže použiť olivový olej.

Fyzické vlastnosti

„Makaronia tis Smilas / Makaronia tou Sklinitziou“ majú dutinku po celej dĺžke a viditeľne nepravidelný tvar, pretože suché cesto (Makaronia) je na koncoch tenšie než v strede.

Dĺžka: 3 cm až 6 cm

Hrúbka: 0,3 cm až 0,7 cm (v najhrubšom mieste)

Farba: sivobiela

Textúra: tvrdý, hladký povrch

Chemické vlastnosti

Obsah vlhkosti: menej ako 12 %

Sacharidy: 70 – 80 %

Soľ: menej ako 1 %

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Cestoviny „Makaronia tis Smilas / Makaronia tou Sklinitziou“ sa vo vymedzenej zemepisnej oblasti vyrábajú podľa tohto postupu:

— výroba cesta zmiešaním surovín

— cesto sa necháva odležať

— cesto sa nareže na malé kúsky

— každý kus sa formuje pomocou stebla sitiny (sklinitzi)

— sušenie.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

„Makaronia tis Smilas / Makaronia tou Sklinitziou“ sa balia do priehľadných obalov. Balenie umožňuje spotrebiteľom rozpoznať vlastnosti výrobku, predovšetkým jeho pomerne nepravidelný tvar, textúru a charakteristickú podlhovastú dutinu, ktoré sú znakom toho, že ide o ručný výrobok.

Výrobok sa musí baliť a označovať vo vymedzenej zemepisnej oblasti, a to v záujme spoľahlivej vysledovateľnosti a ochrany pred poškodením. Preprava výrobku na balenie mimo danej oblasti výroby by znamenala zvýšené riziko pre kvalitu a pravdepodobnosť poškodenia, pretože by sa cestoviny mohli polámať alebo rozdrviť.

3.6. Špecifické pravidlá označovania výrobku, na ktorý sa vzťahuje registrovaný názov

Na obale sa musia uvádzať:

— slová „χειροποίητα ζυμαρικά“ (cheiropoíita zymariká), teda „ručne vyrobené cestoviny“

— údaj o tom, že na tvarovanie cestovín sa používa steblo sitiny (sklinitzi).

4. Stručné vymedzenie zemepisnej oblasti

Celé územie Cyperskej republiky.

5. Súvislosť so zemepisnou oblasťou

Žiadosť o registráciu názvu „Makaronia tis Smilas / Makaronia tou Sklinitziou“ je založená na osobitných fyzických vlastnostiach výrobku, a takisto na povesti, ktorý si v priebehu rokov vybudoval. „Makaronia tis Smilas / Makaronia tou Sklinitziou“ majú dutinku po celej dĺžke a viditeľne nepravidelný tvar medzi koncami a strednou časťou.

Osobitné vlastnosti cestovín „Makaronia tis Smilas / Makaronia tou Sklinitziou“ sú výsledkom know-how a miestnych odborných znalostí výrobcov. Konkrétne:

V prvom rade je mimoriadne dôležitý výber špeciálneho nástroja na výrobu týchto cestovín. S náležitou starostlivosťou sa vyberie tenké steblo rastliny rodu Juncus sp. (podobné trstine). V miestnom nárečí sa rastlina a aj samotný nástroj volajú sklinitzi. Niekedy, a to predovšetkým v minulosti, sa namiesto sklinitzi používala tenká špajdľa nazývaná smíla. Výrobok teda vďačí za svoj názov tomuto nástroju. Pri výbere sklinitzi, ktoré výrobcovia potom používajú celé roky, sa zameriavajú na steblá s dĺžkou 30 – 40 cm s hladkým valcovitým povrchom. Sploštené alebo drsné steblá nie sú vhodné, pretože sa nimi nedá dosiahnuť pravidelný valcovitý tvar dutinky v Makaronia tis Smilas / Makaronia tou Sklinitziou“.

Ďalším dôležitým prvkom pri získavaní osobitných vlastností výrobku je pružnosť cesta, ktorá závisí od času odležania. Malé kúsky cesta sa pomocou sklinitzi tvarujú tak, aby sa dosiahol valcovitý tvar, ktorý sa na koncoch stenčuje. Každý jeden kus cesta sa stane kusom s označením „Makaronia tis Smilas / Makaronia tou Sklinitziou“. Skúsenosti a technika každého výrobcu pri spracúvaní cesta pomocou sklinitzi sú určujúce pre hrúbku výrobku. Najskúsenejší výrobcovia vedia pracovať na viacerých kusoch súčasne, čím sa výroba zrýchľuje a zvyšuje sa produktivita.

Umenie a zručnosti výrobcov sú potrebné aj pri sušení cestovín „Makaronia tis Smilas / Makaronia tou Sklinitziou“. Čerstvé „Makaronia tis Smilas / Makaronia tou Sklinitziou“ treba rozložiť na sitá alebo košíky na schnutie tak, aby sa jednotlivé kusy navzájom nedotýkali. Schnutie potom prebieha lepšie a pravidelnejšie. O tom, kedy je výrobok hotový, rozhoduje každý výrobca na základe svojich skúseností. Kritériá na kontrolu sú a) či na povrchu nie sú žiadne lepkavé miesta a b) zvuk, ktorý kusy vydávajú, keď sa nimi potrasie a ťuknú sa o seba.

Písomné záznamy uvádzajú „Makaronia tis Smilas / Makaronia tou Sklinitziou“ ako tradičný pokrm na mimoriadne príležitosti, ako aj v súvislosti so sviatkami. Často boli tradičným nedeľným jedlom a nechýbali ani na cyperských svadbách či počas žatvy. Podľa odbornej literatúry o miestnych obyčajoch bola príprava „Makaronia tis Smilas / Makaronia tou Sklinitziou“ pre vidiecke ženy príležitosťou pestovať spoločenské kontakty. Niekedy mali až podobu „súťaže“, ktorá „Makaronia tis Smilas / Makaronia tou Sklinitziou“ rozloží na koše umnejšie.

Okrem dlhej tradície ako miestny cyperský výrobok si „Makaronia tis Smilas / Makaronia tou Sklinitziou“ získali mimoriadnu povesť aj v posledných rokoch a stali sa súčasťou moderných stravovacích návykov. „Makaronia tis Smilas / Makaronia tou Sklinitziou“ získali logo cyperskej gastronómie „Tasty Cyprus Delightful Journeys“ a sú jedným z výrobkov, ktorý figuruje na festivale tradícií a kultúry organizovanom v rozmanitých obciach na cyperskom vidieku od roku 2004. „Makaronia tis Smilas / Makaronia tou Sklinitziou“ majú mimoriadne postavenie pri podujatiach na oslavu cyperských cestovín s účasťou známych šéfkuchárov. Sú predmetnom aj nejednej zmienky v tlači a elektronických médiách na propagáciu cyperskej gastronómie.

Odkaz na uverejnenie špecifikácie

http://www.moa.gov.cy/moa/da/da.nsf/All/FE9A90EB4A75497BC22583A9003E9C46/$file/Προδιαγραφή%20μακαρόνια%20της%20σμίλας.pdf

(1) Ú. v. EÚ L 343, 14.12.2012, s. 1.